

**Република Македонија**

**МИНИСТЕРСТВО ЗА ОБРАЗОВАНИЕ И НАУКА**

##### ПРЕДЛОГ НА ЗАКОН

**ЗА ИЗМЕНУВАЊЕ И ДОПОЛНУВАЊЕ НА ЗАКОНОТ**

**ЗА НАУЧНО-ИСТРАЖУВАЧКАТА ДЕЈНОСТ,**

**ПО СКРАТЕНА ПОСТАПКА**

# Скопје, Јули 2013 година

**ВОВЕД**

**I. ОЦЕНА НА СОСТОЈБИТЕ ВО ОБЛАСТА ШТО ТРЕБА ДА СЕ УРЕДИ СО ЗАКОНОТ И ПРИЧИНИ ЗА ДОНЕСУВАЊЕ**

Согласно член 54 од Законот за научно-истражувачката дејност („Службен весник на Република Македонија“ бр. 46/08, 103/08, 24/11, 80/12 и 24/13) Министерството за образование и наука води бази на податоци за научните истражувачи и соработниците. За таа цел Министерството за образование и наука креира база која се води на порталот наука.мк. Порталот наука.мк опфаќа систем за евиденција на научните активности на сите научници во Република Македонија и нивните научно–апликативни активности (проекти и трудови).

На порталот ќе бидат достапни резултатите од истражувањата и генерирањето идеи за нови научни истражувања.

На јавниот и на приватниот сектор, како и на пошироката јавност ќе им бидат овозможени поедноставни достапност и увид на научните достигнувања, како и вклучување во градењето на механизми за промоција на етичката димензија на истражувањата.

Порталот ќе овозможи и десиминирање на информации за можностите за заедничка соработка, размена на искуства во земјата и странство, што ќе доведе до приближување на резултатите од истражувањето до домашната истражувачка заедница.

**II. ЦЕЛИ, НАЧЕЛА И ОСНОВНИ РЕШЕНИЈА**

Целта на предложените законски решенија е да се зголеми достапноста и увидот на научните достигнувања, како и вклучување во градењето на механизми за промоција на етичката димензија на истражувањата.

**III. ОЦЕНА НА ФИНАНСИСКИТЕ ПОСЛЕДИЦИ ОД ПРЕДЛОГОТ НА ЗАКОН ВРЗ БУЏЕТОТ И ДРУГИТЕ ЈАВНИ ФИНАНСИСКИ СРЕДСТВА**

Овој закон не предизвикува фискални импликации.

**IV. ПРОЦЕНА НА ФИНАНСИСКИТЕ СРЕДСТВАА ПОТРЕБНИ ЗА СПРОВЕДУВАЊЕ НА ЗАКОНОТ, НАЧИН НА НИВНО ОБЕЗБЕДУВАЊЕ, ПОДАТОЦИ ЗА ТОА ДАЛИ СПРОВЕДУВАЊЕТО НА ЗАКОНОТ ПОВЛЕКУВА МАТЕРИЈАЛНИ ОБВРСКИ ЗА ОДДЕЛНИ СУБЈЕКТИ**

Овој закон не предизвикува материјални обврски за одделни субјекти.

Средствата се обезбедуваат од Буџетот на Република Македонија.

**V. СКРАТЕНА ПОСТАПКА ЗА ДОНЕСУВАЊЕ НА ЗАКОН ЗА ИЗМЕНУВАЊЕ И ИЗМЕНУВАЊЕ И ИЗМЕНУВАЊЕ И ДОПОЛНУВАЊЕ НА ЗАКОНОТ ЗА ОСНОВНОТО ОБРАЗОВАНИЕ**

Со оглед на тоа што се исполнети случаите утврдени во член 170 алинеја 1 од Деловникот на Собранието на Република Македонија, односно не е во прашање донесување на сложен и обемен закон, се предлага овој Закон за изменување и дополнување на Законот за научно-истражувачката дејност, да се донесе по скратена постапка.

##### ПРЕДЛОГ НА ЗАКОН ЗА ИЗМЕНУВАЊЕ И ДОПОЛНУВАЊЕ НА

##### ЗАКОНОТ ЗА НАУЧНО-ИСТРАЖУВАЧКАТА ДЕЈНОСТ

**Член 1**

Во Законот за научно-истражувачката дејност („Службен весник на Република Македонија“ бр. 46/08, 103/08, 24/11, 80/12 и 24/13) во член 54 во ставот 1 по алинејата 4 се додава нова алинеја 5, која гласи:

„- база на податоци за истражувачи во земјата и странство (наука.мк)“ .

Во ставот 2 броевите и сврзникот „3 и 4“ се заменуваат со броевите и сврзникот „3, 4 и 5“.

По ставот 5 се додава два нови става 6 и 7, кои гласат:

„Истражувачите имаат обврска да се регистрираат во базата на податоци за истражувачи во земјата и странство (наука.мк) во рок од 90 дена од денот на влегувањето во сила на овој закон.

Ажурирање на податоците научните истражувачи се должни да ги внесат во рок од 60 дена од денот на настанатата промена во податоците.“

Ставовите 6 и 7 стануваат ставови 8 и 9.

**Член 2**

Во член 59 став 1 алинеја 4 бројот „4“ се заменува со бројот „9“.

По ставот 2 се додава нов став 3 кој гласи:

„Глоба во износ од 300 до 500 евра во денарска противвредност ќе се изрече на истражувачот за прекршокот од став 1 алинеја 4 на овој член.“

**Член 3**

Се овластува Законодавно-правната комисија на Собранието на Република Македонија да утврди пречистен текст на Законот за научно-истражувачката дејност.

**Член 4**

Овој закон влегува во сила осмиот ден од денот на објавувањето во „Службен весник на Република Македонија“.

**ОБРАЗЛОЖЕНИЕ НА ПРЕДЛОГ-ЗАКОНОТ ЗА ИЗМЕНУВАЊЕ И ДОПОЛНУВАЊЕ НА ЗАКОНОТ ЗА НАУЧНО-ИСТРАЖУВАЧКАТА ДЕЈНОСТ**

**I. ОБЈАСНУВАЊЕ НА СОДРЖИНАТА НА ОДРЕДБИТЕ НА ПРЕДЛОГ НА ЗАКОНОТ ЗА ИЗМЕНУВАЊЕ И ДОПОЛНУВАЊЕ НА ЗАКОНОТ ЗА НАУЧНО-ИСТРАЖУВАЧКАТА ДЕЈНОСТ**

Со членот 1 во член 54 став 1 од Законот за научно-истражувачката дејност по алинејата 4 се додава нова алинеја 5, со која се воведува нова база на податоци за истражувачи во земјата и странство (наука.мк), и се додаваат два нови става 6 и 7, со кои истражувачите имаат обврска да се регистрираат во базата на податоци за истражувачите во земјата и странство (наука.мк) во рок од 90 дена од денот на влегувањето во сила на овој закон. Ажурирање на податоците истражувачите се должни да ги внесат во рок од 60 дена од денот на настанатата промена во податоците.

Со ставот 2 се воведува глоба во износ од 300-500 евра во денарска противвредност која ќе се изрече на научниот истражувач доколку не се регистрира во базата на податоци за истражувачи во земјата и странство (наука.мк).

Со членот 3 се овластува Законодавно-правната комисија на Собранието на Република Македонија да утврди пречистен текст на Законот за научно-истражувачката дејност.

Со членот 4 се уредува влегувањето во сила на законот.

**II.МЕЃУСЕБНА ПОВРЗАНОСТ НА РЕШЕНИЈАТА СОДРЖАНИ ВО ПРЕДЛОЖЕНИТЕ ОДРЕДБИ**

Со оглед на тоа што со изменување и дополнувањето на Законот за научно-истражувачката дејност се врши изменување и дополнување на членовите 54 и 59 од Законот за научно-истражувачката дејност, решенијата содржани во одредбите се меѓусебно поврзани и чинат една правна целина.

**III.ПОСЛЕДИЦИ ШТО ЌЕ ПРОИЗЛЕЗАТ ОД ПРЕДЛОЖЕНИТЕ РЕШЕНИЈА**

Со цел зголемување на бројот на регистрирани научни истражувачи и соработници, Министерството за образование и наука ќе воведе задолжителна обврска за регистрирање на научниот кадар на порталот наука.мк. За реализирање на оваа цел Министерството за образование и наука ќе го измени Законот за научно-истражувачка дејност Службен весник на Република Македонија“ бр. 46/08, 103/08, 24/11, 80/12 и 24/13). Законот за научно-истражувачка дејност ќе се измени во насока на додавање на дополнитена база „база на податоци за истражувачи во земјата и странство (наука.мк)“. Научните истражувачи имаат обврска да се регистрираат во претходно споменатата база во рок од 90 дена, ажурирање на податоците истражувачи се должни да ги внесат во рок од 60 дена од денот на настанатата промена во податоците.

ОДРЕДБИ ОД ЗАКОНОТ ЗА НАУЧНО-ИСТРАЖУВАЧКАТА ДЕЈНОСТ

КОИ СЕ ИЗМЕНУВААТ ДОПОЛНУВААТ

##### Член 54

За следење на научно-истражувачката дејност во Република Македонија, Министерството обезбедува услови за формирање и обезбедување на:

- бази на податоци за научно-истражувачките установи,

- бази на податоци за научните истражувачи,

- база за докторски трудови,

- база за проверка на плагијати на магистерски трудови, специјалистички стручни трудови и семинарски работи,

- бази на податоци за научно-истражувачките програми и проекти (домашни и меѓународни) и

- бази на податоци за библиографиите на научните истражувачи.

Базите на податоци се формираат и одржуваат во рамките на националниот информационен систем за научно-истражувачката дејност и националниот библиотечно-информационен систем, освен базите од алинеите 3 и 4 кои се формираат и одржуваат во Министерството.

Докторскиот труд задолжително го внесува во базата за докторски трудови менторот на докторскиот труд, најмалку 30 дена пред одбраната на докторскиот труд.

Магистерскиот труд, односно специјалистичкиот стручен труд задолжително го внесува во базата за проверка на плагијати менторот на магистерскиот, односно специјалистичкиот стручен труд, најмалку 30 дена пред одбраната на магистерскиот, односно специјалистичкиот стручен труд.

Семинарската работа на студентот задолжително ја внесува во базата за проверка на плагијати наставникот по соодветниот наставен предмет, најмалку десет дена пред оценувањето на семинарската работа.

Министерот го пропишува начинот и постапката за водење на базите на податоци.

Научно-истражувачките и високообразовните установи се должни да доставуваат податоци за базата на податоци што ја води Министерството.

##### Член 59

Глоба во износ од 1.000 до 2.500 евра во денарска противвредност ќе му се изрече за прекршок на правното лице, ако:

- користи назив на субјект на научно-истражувачка дејност, а не ги исполнува условите на субјект за вршење на научноистражувачка дејност во согласност со овој закон (членови 15, 16, 17, 18 и 19),

- применува статут за кој не е добиена согласност од надлежен орган (член 21),

- изврши избор на лица во научни звања спротивно на одредбите на овој закон (членови од 35 до 44);

- не доставува податоци за базата на податоци што ја води Министерството (член 54 став 4) и

- изврши статусни промени без согласност на основачот (член 56).

Глоба во износ од 500 до 1.000 евра во денарска противвредност ќе се изрече на одговорното лице, во правното лице за прекршоците од ставот 1 на овој член.